Diari Oficial de la Generalitat Valenciana


Sumari del DOGV 8474, del 29-01-2019 (2019/728)

RESOLUCIÓ de 17 de gener de 2019, del conseller d'Educació, Investigació, Cultura i Esport, per la qual es convoca la realització de projectes d'intercanvis escolars d'alumnat de centres públics per millorar la competència comunicativa i afavorir la cohesió lingüística.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8474

Data del DOGV
:   29-01-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/728


Data del document
:   17-01-2019

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 17 de gener de 2019, del conseller d'Educació, Investigació, Cultura i Esport, per la qual es convoca la realització de projectes d'intercanvis escolars d'alumnat de centres públics per millorar la competència comunicativa i afavorir la cohesió lingüística. [2019/728]  
La Llei 4/1983, de 23 de novembre, de la Generalitat, d'Ús i Ensenyament del Valencià, estableix com a objectiu específic protegir la recuperació del valencià, llengua pròpia de la Comunitat Valenciana, i garantir-ne l'ús normal i oficial. En l'àmbit de l'ensenyament, l'article 19 determina que l'alumnat, en acabar la seua escolarització, ha d'estar capacitat per a utilitzar, oralment i per escrit, el valencià en igualtat amb el castellà.  
D'altra part, un dels eixos que articula el sistema educatiu valencià, a través de la legislació tant estatal com autonòmica, és la presència de les dues llengües cooficials i la necessitat d'aprendre-les i dominar-les.  
  
La Llei 4/2018, de 21 de febrer, de la Generalitat, per la qual es regula i promou el plurilingüisme en el sistema educatiu valencià, estableix un programa plurilingüe únic per a tot l'alumnat i per a totes les zones lingüístiques, que té els objectius de garantir a l'alumnat l'assoliment d'una competència plurilingüe així com la igualtat d'oportunitats de l'alumnat valencià i la seua integració en el sistema educatiu i en la societat valenciana.  
El Consell de la Generalitat té l'obligació de propiciar la formació de l'alumnat en el respecte a la utilització del valencià i per això vol afavorir activitats que fomenten el coneixement, per part de l'alumnat de centres educatius amb un context lingüístic majoritàriament no valencianoparlant, de la realitat educativa, cultural, social i lingüística de comarques i poblacions amb un context lingüístic predominantment valencià.  
Per tot el que s'ha exposat i fent ús de les atribucions que em confereix l'article 28 de la Llei 5/1983, de 30 de desembre, del Consell; el Decret 8/2015, de 29 de juny, del president de la Generalitat, pel qual nomena vicepresidenta, consellers, secretària i portaveu del Consell, i el Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, vista la proposta del director general de Política Educativa i de conformitat amb aquesta, resolc:  
  
  
Primer. Objecte  
1. L'objecte d'aquesta resolució és la convocatòria d'assignacions econòmiques, en règim de concurrència competitiva, per a la realització de projectes d'intercanvis escolars entre alumnat de centres educatius públics no universitaris de la Comunitat Valenciana per afavorir la cohesió lingüística.  
2. Podran sol·licitar aquestes assignacions els centres públics de territoris de predomini lingüístic castellà que realitzen projectes que tinguen com a finalitat l'intercanvi i la convivència del seu alumnat amb alumnat de centres de territoris de predomini lingüístic valencià (segons articles 35 i 36 de la Llei 4/1983, d'ús i ensenyament del valencià), amb l'objectiu de dur a terme activitats d'ús real del valencià que afavorisquen en l'alumnat del territori de predomini castellà la competència comunicativa i el foment d'actituds positives cap al valencià. Les activitats de l'intercanvi han d'incloure necessàriament una trobada presencial de l'alumnat en la localitat del centre de destinació i contemplar actuacions abans i després d'aquest moment, com a mínim en el centre d'origen.  
3. Així mateix, també podran sol·licitar les assignacions els centres educatius de zones de predomini lingüístic valencià amb alumnat majoritàriament no valencianoparlant que realitzen projectes d'intercanvi amb un centre amb alumnat majoritàriament valencianoparlant, sempre que es justifique la necessitat de realització de l'activitat d'acord amb els objectius d'aquesta.  
  
Segon. Finançament  
1. Les quantitats concedides als projectes seleccionats tindran com a finalitat ajudar a sufragar totalment o parcialment les despeses relacionades amb el procés d'intercanvi (transport, manutenció, hostalatge, entrades a activitats culturals, etc.) amb un màxim de 1.000 euros per projecte.  
2. Les assignacions econòmiques concedides tenen el caràcter de sobredotació per despeses extraordinàries de funcionament dels centres públics dependents de la Generalitat i s'abonaran a càrrec del capítol II del programa pressupostari 33.32.63.357.41 del pressupost de la Generalitat de l'any 2019, per un import global màxim de 20.000 ?, que quedaran condicionats a l'existència de crèdit pressupostari suficient i adequat per a atendre-les en la corresponent Llei de pressupostos de la Generalitat per a l'exercici 2019, de conformitat amb el que preveu la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Tercer. Centres beneficiaris  
1. Poden sol·licitar les assignacions econòmiques els centres docents i les agrupacions de centres docents públics no universitaris de la Comunitat Valenciana dependents de la Generalitat inscrits en el registre de centres educatius de la Comunitat Valenciana, que impartisquen educació infantil, primària, ESO, batxillerat, cicles formatius de formació professional o formació de persones adultes.  
2. La sol·licitud ha de ser presentada des del centre o agrupació de centres amb alumnat majoritàriament no valencianoparlant (centre d'origen) i ha d'incloure també la conformitat i les dades del centre o agrupació de centres amb alumnat predominantment valencianoparlant amb què es realitzarà l'intercanvi (centre de destinació), amb la indicació dels compromisos i actuacions assumits per cada centre, així com el percentatge de l'import de l'assignació econòmica a aplicar, segons les despeses realitzades per cada centre en l'execució del projecte.  
  
3. Els centres beneficiaris de les assignacions econòmiques han de complir les obligacions següents:  
a) Haver realitzat l'activitat objecte de l'assignació econòmica d'acord amb el que s'indica en aquesta convocatòria.  
b) Estar sotmesos a les actuacions de comprovació i de control financer que corresponen a la Intervenció General.  
c) Conservar els documents justificatius de l'aplicació dels fons percebuts, incloent-hi els documents electrònics, mentre puguen ser objecte de les actuacions de comprovació i control.  
  
Quart. Sol·licituds  
1. Els centres de territoris de predomini lingüístic castellà o els centres educatius de zones de predomini lingüístic valencià amb alumnat majoritàriament no valencianoparlant poden sol·licitar la participació en aquesta convocatòria a través del formulari que es troba a l'URL següent   
http://www.ceice.gva.es/web/ensenanzas-en-lenguas/convocatorias/.  
2. Aquest formulari emplenat s'ha d'enviar des del correu electrònic oficial del centre al correu electrònic del Servei d'Educació Plurilingüe pnl@ego.dd en el termini de 30 dies naturals a comptar des de l'endemà de la data d'aquesta convocatòria. A més, s'ha d'afegir una còpia escanejada, en format PDF, del document a) sol·licitud de participació, amb la signatura del director o directora i amb el registre d'eixida del centre. El Servei d'Educació Plurilingüe enviarà un correu electrònic al centre confirmant la rebuda de la sol·licitud.  
3. El formulari de participació consta dels documents següents:  
  
a) Sol·licitud de participació, que inclou les dades dels centres d'origen i de destinació, les del professorat, el nivell i quantitat d'alumnat, la duració de la trobada presencial i la distància entre les poblacions.  
b) Certificat del secretari del Consell Escolar del centre d'origen i del centre de destinació amb el vistiplau dels presidents corresponents, que acredite que el Consell Escolar ha estat informat del projecte d'intercanvi que es desenvoluparà.  
c) Pressupost detallat del projecte, amb indicació de les despeses previstes pel centre d'origen i pel centre de destinació.  
d) Projecte d'intercanvi, que ha de ser redactat en valencià, i que ha d'incloure, almenys, els apartats següents:  
1. Portada, en la qual constarà el títol del projecte, el nom del centre o agrupació de centres d'origen, el nom del centre o centres de destinació i el nom del coordinador o coordinadora.  
2. Justificació:  
- Necessitat de realització del projecte d'intercanvi, dades sociolingüístiques de l'alumnat (especialment quan els centres d'origen siguen de la zona de predomini lingüístic valencià).  
- Objectius del projecte.  
3. Planificació de les activitats (cronograma i descripció):  
- Realitzades en el centre d'origen, en el centre de destinació i comuns.  
- Realitzades abans, durant i després de la trobada presencial de l'alumnat.  
4. Exposició didàctica:  
- Metodologia de les activitats: enfocaments comunicatius, aprenentatge per projectes, grups cooperatius, ús de les TIC, promoció de la normalització del valencià, participació de la comunitat educativa (famílies i entorn sociocultural), continuïtat del projecte, etc.  
5. Avaluació:  
- Instruments d'avaluació.  
- Indicadors d'avaluació.  
El projecte ha de ser elaborat de manera conjunta pel centre d'origen i pel centre de destinació de l'intercanvi però la sol·licitud formal la realitza únicament el centre d'origen. En cas que el projecte preveja també una trobada presencial de l'alumnat en el centre d'origen, aquesta activitat s'ha d'incloure en el mateix projecte i en el pressupost s'ha d'incloure les despeses de cada un dels centres participants.  
  
  
Cinqué. Comissió tècnica de valoració  
1. L'òrgan competent per a la instrucció i tramitació del procediment de concessió de l'assignació econòmica és la subdirecció general que tinga competències en matèria d'ordenació, de la direcció general amb competència en política educativa.  
2. La valoració de les sol·licituds de les assignacions econòmiques admeses a tràmit correspon a una comissió tècnica integrada pels membres següents:  
a) Presidència: titular de la subdirecció general amb competències en matèria d'ordenació o persona en qui delegue.  
b) Vocals:  
- Titular del servei amb competències en matèria de promoció del valencià o persona en qui delegue.  
- Titular de la secció amb competències en matèria de promoció del valencià.  
- Dues persones tècniques docents adscrites al servei amb competències en matèria de promoció del valencià, una de les quals actuarà com a secretari o secretària de la comissió.  
  
Sisé. Criteris de valoració de les sol·licituds  
1. La valoració de les sol·licituds admeses a tràmit s'ha d'efectuar atenent la qualitat i viabilitat del projecte d'intercanvi, d'acord amb els criteris següents:  
a) Nombre d'alumnat participant en l'activitat. Màxim: 10 punts.  
  
- Fins a 20 alumnes: 5 punts.  
- A partir de 21 alumnes: 10 punts.  
b) Distància entre les poblacions dels centres que realitzen l'intercanvi. Màxim: 15 punts.  
- Fins a 60 km: 5 punts.  
- Entre 61 i 150 km: 10 punts.  
- Més de 150 km: 15 punts.  
c) Duració de l'intercanvi. Màxim: 10 punts.  
- 1 dia: 5 punts.  
- Més d'1 dia: 10 punts.  
d) Oportunitat de la realització del projecte partint d'un diagnòstic de la situació i dels canvis que es volen efectuar. Màxim: 5 punts.  
  
e) Possibilitat de transferència del projecte a altres contextos educatius semblants. Màxim: 5 punts.  
f) Avaluació: el projecte inclou els instruments i els indicadors d'avaluació que permeten una valoració dels resultats del projecte d'intercanvi. Màxim: 5 punts.  
g) Coherència, estructuració i interés de les activitats realitzades abans, durant i després de l'intercanvi. Màxim: 20 punts.  
h) Incidència de les activitats planificades en el projecte en la millora de la competència comunicativa en valencià de l'alumnat. Màxim: 10 punts.  
i) Incidència de les activitats planificades en el projecte en les actituds lingüístiques de l'alumnat respecte al valencià. Màxim: 10 punts.  
  
j) Participació en activitats culturals que afavorisquen el coneixement del patrimoni cultural i lingüístic de la comarca o localitat del centre visitat. Màxim: 10 punts.  
2. La puntuació màxima serà de 100 punts i la mínima per a obtindre assignació econòmica serà de 60 punts.  
3. Una vegada finalitzada la valoració, la quantia de l'assignació econòmica concedida a cada projecte serà la que resulte de multiplicar la puntuació obtinguda pel valor punt prèviament determinat, amb un màxim de 1.000 euros per projecte. El valor punt serà el que resulte de dividir la dotació màxima destinada als centres públics en la corresponent convocatòria entre la xifra que resulte de la suma de totes les puntuacions dels projectes dels centres públics.  
4. En cas que algun centre sol·licite una quantitat menor a la resultant de la valoració anterior, se li concedirà l'assignació sol·licitada i la quantitat sobrant es repartirà entre els altres centres proporcionalment al nombre de punts aconseguits.  
  
Seté. Resolució de concessió  
1. El termini màxim per a resoldre i notificar les resolucions és de sis mesos, comptadors des de la data de la convocatòria. Una vegada conclòs aquest termini sense que s'haja dictat i notificat resolució expressa, podran entendre's desestimades les sol·licituds per silenci administratiu.  
2. Atenent els criteris de valoració i tenint en compte el pressupost i la distribució disponible per a l'atorgament de l'assignació econòmica, la comissió tècnica elaborarà l'informe i la proposta d'adjudicació pertinent. En cap cas, l'import adjudicat serà superior al de la despesa pressupostada. La comissió tècnica, d'acord amb l'informe, formularà la proposta de resolució a la persona titular de la direcció general competent en matèria de política educativa.  
  
3. Vista la proposta, la persona titular de la direcció general competent en matèria de política educativa dictarà una resolució provisional de concessió de les assignacions econòmiques, que es publicarà en el web del Servei d'Educació Plurilingüe. Aquesta resolució provisional contindrà la relació de centres educatius seleccionats, on s'indicarà la quantia econòmica proposada en concepte d'assignació, i la relació de centres educatius no seleccionats, amb indicació dels motius.  
  
4. Publicada aquesta resolució provisional, el centre que haja presentat la sol·licitud d'acord amb el procediment establit en aquesta resolució però no aparega en la llista podrà presentar al·legació a l'òrgan instructor en el termini de 5 dies hàbils comptats des de l'endemà de la publicació de la llista. Una vegada presentada l'al·legació, i a efectes que l'òrgan instructor tinga constància immediata d'aquesta, el centre docent n'enviarà una còpia escanejada des del correu electrònic oficial del centre adreçada al correu electrònic lbk@zof.gp.  
5. Estudiades les al·legacions, l'òrgan instructor del procediment elevarà la proposta definitiva a la persona titular de la direcció general competent en matèria de política educativa, que resoldrà la convocatòria per delegació del conseller.  
6. La resolució definitiva contindrà la relació de centres educatius seleccionats, i s'indicarà la quantia econòmica assignada, i la relació de centres educatius no seleccionats, amb indicació dels motius.  
  
  
Huité. Percepció de l'assignació econòmica  
1. L'entrega de l'assignació econòmica als centres seleccionats (els d'origen de l'intercanvi i, si és el cas, els de destinació) es realitzarà, una vegada realitzat el projecte d'intercanvi i presentades les memòries que s'indiquen en l'apartat següent, a partir de l'1 de juliol, per transferència bancària al centre docent per mitjà d'ordre de pagament en ferm, a proposta de la Conselleria d'Educació, Investigació, Cultura i Esport, a càrrec del pressupost anual de l'exercici 2019.  
2. En cas de ser un projecte presentat per una agrupació de centres docents, cada centre rebrà la quantitat concedida de conformitat amb l'import de l'assignació econòmica que s'ha d'aplicar segons el que s'indique en la sol·licitud presentada per l'agrupació de centres educatius.  
  
Nové. Memòria i justificació  
1. Donat el caràcter de sobredotació per despesa extraordinària de funcionament, en els documents de control de l'activitat econòmica del centre docent públic hauran d'especificar-se els ingressos i les despeses que es produïsquen per raó d'aquesta convocatòria. Els centres adjuntaran la justificació de l'import de l'assignació econòmica concedida al balanç anual que han d'efectuar d'acord amb el que disposa l'Ordre de 18 de maig de 1995, de la Conselleria d'Educació i Ciència, per la qual es delega en els directors dels centres docents no universitaris de titularitat de la Generalitat Valenciana determinades facultats ordinàries en matèria de contractació i s'aproven les normes que regulen la gestió econòmica d'aquests centres.  
2. Els centres guardaran les factures o documents de valor probatori equivalent amb validesa en el tràfic jurídic mercantil o amb eficàcia administrativa de les despeses efectuades per a posteriors comprovacions de la inversió amb data compresa entre el dia 3 de setembre de 2018 i el 28 de juny de 2019.  
3. Tant la dotació percebuda pels centres com les despeses a càrrec seu s'inscriuran en els apartats corresponents de la gestió econòmica en ITACA fins al 13 de desembre de 2019, inclòs.  
4. La dotació percebuda pels centres educatius s'inscriurà en l'apartat d'ingressos de la gestió econòmica d'ITACA.  
5. Les despeses s'inscriuran, des de la data d'efectes, en un subcompte justificatiu específic dins la gestió econòmica d'ITACA per tal de comptabilitzar les despeses del projecte d'intercanvis escolars d'alumnat.  
6. El centres hauran de gastar i justificar la totalitat de la quantitat econòmica que se'ls assigne.  
7. Fins al 28 de juny de 2019, inclòs, els centres emplenaran els documents següents i els enviaran al correu electrònic del Servei d'Educació Plurilingüe nrj@rtb.gy:  
a) Una memòria econòmica del projecte, consistent en la relació detallada de les despeses realitzades per a la realització de l'intercanvi. Si el centre de destinació també ha rebut dotació econòmica haurà de realitzar també aquesta memòria, en un document diferent del que ha d'emplenar el centre d'origen.  
b) Una memòria d'avaluació i impacte del projecte realitzat pels centres educatius, amb un màxim de cinc fulls, signada tant pel director o directora del centre d'origen com pel director o directora del centre de destinació de l'intercanvi.  
  
Deu. Inclusió del projecte en la documentació del centre  
1. El projecte d'intercanvi s'ha de fer constar en la programació general anual del curs 2018-2019 del centre d'origen i del centre de destinació. També ha de formar part del Pla de normalització lingüística, almenys del centre d'origen, i de la seua actualització anual. Així mateix, es pot incloure en altres documents del centre, com ara el Pla d'actuació per a la millora, segons el criteri de cada centre.  
  
2. Per a la realització de l'intercanvi, els centres que realitzen eixides fora de les seues instal·lacions han de comptar amb l'autorització escrita de la persona representant legal de cada alumne o alumna participant en l'activitat.  
  
Onze. Certificació de participació en el projecte d'intercanvi  
1. El professorat que participe en l'activitat d'intercanvi (tant del centre d'origen com del centre de destinació) rebrà una assignació de crèdits per la realització d'una activitat que contribueix a la millora de la qualitat de l'ensenyament, a raó de cinc crèdits per dia, amb un màxim de deu crèdits, d'acord amb l'Ordre 54/2014, d'1 de juliol, de la Conselleria d'Educació, Cultura i Esport, per la qual es regula l'acreditació i valoració de les activitats de formació permanent i altres activitats per a la millora de la qualitat de l'ensenyament que realitzen els funcionaris docents que imparteixen ensenyances no universitàries de la Comunitat Valenciana.  
2. El certificat de participació en l'intercanvi ha de ser signat pel secretari del Consell Escolar del centre i el reconeixement dels crèdits es realitzarà d'ofici a través de la seua inscripció en el sistema d'informació ITACA, d'acord amb l'Ordre 54/2014.  
  
Dotze. Incidència pressupostària  
La implantació i el desplegament d'aquesta resolució no podrà tindre cap incidència en la dotació dels capítols de despesa assignats a Presidència, a les conselleries i als ens del sector públic instrumental, més enllà de l'import de l'assignació econòmica convocada, i en tot cas haurà de ser atesa amb els seus mitjans personals i materials.  
  
  
Tretze. Delegació  
Es delega en la persona titular de la direcció general competent en matèria de política educativa la facultat de resoldre la convocatòria i concedir les assignacions econòmiques als centres educatius seleccionats, i se l'autoritza a adoptar les mesures oportunes per al compliment i l'aplicació d'aquesta resolució i també per a resoldre i notificar totes les incidències que es plantegen en la seua interpretació i execució.  
  
  
Contra aquesta resolució, que posa fi a la via administrativa, pot interposar-se recurs potestatiu de reposició davant d'aquest mateix òrgan en el termini d'un mes a partir de l'endemà de notificar-se aquesta resolució, d'acord amb el que preveuen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o bé recurs contenciós administratiu davant el Tribunal Superior de Justícia de la Comunitat Valenciana en el termini de dos mesos, de conformitat amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que es puga interposar qualsevol altre recurs que es considere convenient.  
  
València, 17 de gener de 2019. El conseller d'Educació, Investigació, Cultura i Esport: Vicent Marzà Ibáñez.